Papersnake/gushiwen huggingface dataset:
次韵叶丞相陈尚书游南园
吕祖谦（宋代）

乐事良辰古所难，三分春色一分宽。
润花雨过红裙湿，倚竹风斜翠袖寒。
自有南堂谁举白，可无东绢为施丹。
两翁醉墨曾题品，便作平泉草木看。
上袁文昌知平江五首
刘过（宋代）

行尽淮南日日东，自携只影入吴松。
人生五马方知贵，客老诸侯叹未逢。
适意秋风宁为鱠，惊心半夜忽闻钟。
十年无计离场屋，说著功名气拂胸。
春雨
陈与义（宋代）

花尽春犹冷，羁心只自惊。
孤莺啼永昼，细雨湿高城。
扰扰成何事，悠悠送此生。
蛛丝闪夕霁，随处有诗情。
悲铜雀台
李远（唐代）

西陵树已尽，铜雀思偏多。雪密疑楼阁，花开想绮罗。

影销堂上舞，声断帐前歌。唯有漳河水，年年旧绿波。
九日送洛阳李丞之任
戴叔伦（唐代）

为文通绝境，从宦及良辰。洛下知名早，腰边结绶新。

且倾浮菊酒，聊拂染衣尘。独恨沧波侣，秋来别故人。
又用前韵赋夜坐
方回（元代）

酒醒招得醉魂归，深护炉熏键夕扉。
渴舌恶甜勤漱茗，癯肩耐夕懒添衣。
颇闻空暗无星出，小待更深定雪飞。
一字不圆终不寐，癖诗如我自应稀。
送吴山人吴时为桃花会
胡应麟（明代）

丰乐桥边路，相逢鬓未皤。形骸长土木，梦寐半云萝。

洞口铭题鹤，池头帖换鹅。桃花飞欲尽，晓发奈愁何。
力农
道衡（明代）

衲子家风在，空山自有年。死心衣带下，生意头边。

火种锄秋月，刀耕破晓烟。倦来何所事，高枕夕阳眠。
对酒
陆游（宋代）

天上何曾许寄愁，酒中正自可忘忧。
不能上树作巢饮，尚办满船供拍浮。
神仙可学君岂信，衣食裁足吾何求？但忆人如王粲辈，相携一笑赋登楼。
湖上隐居
林逋（宋代）

湖水入篱山绕舍，隐居应与世相违。
闲门自掩苍苔色，来客时惊白鸟飞。
卖药比尝嫌有价，灌园终亦爱无机。
如何天竺林间路，犹到秋深梦翠微。
常州郡斋六首
陈襄（宋代）

一麾来此不岩丘，也学东山谢传游。
今日鸟声并水色，不知何似五亭幽。
郑维心用张仲宗韵见赠复次其韵奉酬 其五
沈与求（宋代）

江涛故汹涌，胡马犹纵横。健儿委戌甲，老农持棘荆。

去年拒胡地，白骨堆晶荧。机权失犹豫，理数归杳冥。

谁如管夷吾，九合先同盟。
次前韵寄天宁老可举避生日于西山
陈著（宋代）

迎锡清风扫宿埃，烟霏空翠画图开。
西山山上千年鹤，认取年年一度来。
小饮
邓肃（宋代）

断臂一朝续狼肉，楛矢漫空夜相逐。
海凫乱飞三丈毛，蓝田不相四寸玉。
何如南岳追祖风，云间坐致桃李秾。
笑尽酒船三百斛，醉吹箫管上晴空。
杂诗五首
陆文圭（元代）

田叟不知书，指望升平年。
一生把锄犁，忽闻铸戈鋋。
早晚征徭起，惊讹走相傅。
腐儒寒窗下，风雨正齁眠。
宿古峰驿诗四首
郭印（宋代）

夜半飞来海上峰，笙竽万籁奏天风。
素娥相望如招手，欲驾神车上月宫。
三月廿六日夜同侄端臣端杲观异书效李长吉体
范浚（宋代）

杨花乱落青春暮，燕拂帘旌傍人语。缥壶买酒洗春愁，回风落日檐花舞。

赫蹄断烂千载书，青灯照字惊蟫鱼。冬烘老生时自哂，安用盘盂学田鼢。
郊礼后景灵宫薛谢纪事
姜夔（宋代）

万数簪花满御街，圣人先自景灵回。
不知后面花多少，但见红云冉冉来。
琛卿为梅置酒用前韵
赵蕃（宋代）

背荫初疑星未融，细看真有映玲珑。
兴深且约诸君往，明日当愁著土中。
玉泉寺
周朴（唐代）

寺还名玉泉，澄水亦遭贤。物尚犹如此，人争合偶然。

溪流云断外，山峻鸟飞还。初日长廊下，高僧正坐禅。
再次前韵呈吴天游居士
丘葵（宋代）

心在江湖身在城，暂分禅座觉神清。
秋深竹叶敲窗响，书静蕉花照眼明。
吟罢灯前窥佛偈，梦回枕上数钟声。
未能参透庞居士，安得师门掉臂行。
虞美人 题秀芬妹“额粉庵联吟图”
孙云凤（清代）

翠屏凉夜疏帘晓。雪月花时好。鸾笺真擘句先成。应忆榭庭风絮、那时情。

池塘梦草笼烟碧。江水盈盈隔。灵心试问绿窗人。分得画眉仙笔、几分春。
烧残树
刘攽（宋代）

异时龙起蛰，一夕鸟焚巢。摧落残孤干，荒凉委近郊。

莓苔深蚁穴，风雨诧神交。尚想知音遇，空心或远庖。
句
张鹏飞（宋代）

苍天定俾期颐寿，会看芸书聘五更。
赠鹤鸣冯高士
释居简（宋代）

静对深炉养白砂，又从活火剪黄芽。蜕尘与世羽凡骨，看镜为谁开晓霞。

万里脚头元自稳，一毫心事不曾差。何时采药天台去，烂醉桃源几树花。
春晓晚眺
吴琪（清代）

积雨经旬鹤未过，小楼闲眺费吟哦。
帘开燕子归来晚，门掩梨吟落处多。
新水小桥通蕙畹，乱山古寺入烟梦。
云开树杪看浮棹，画出春帆送绿波。
道中口占授饶烈饶岳 其一
吴与弼（明代）

风雨联镳远送时，高谈雄辨解人颐。知君自有男儿志，肯负平生师友期。
得叶飞卿书因寄贡院碑
王十朋（宋代）

大字雄文照眼明，亲题一轴寄松厅。千间广厦能宣力，何止区区不负丞。
使辽作十四首 其八
刘跂（宋代）

鼓角霜初晓，箫笳日欲曛。莫为天外意，只作梦中闻。

问道无人迹，嘶风有马群。山高飞鸟急，决眦入层云。
同许右史游南山寺宿天井寺
李攀龙（明代）

古寺马蹄前，荒山断复连。阶危孤石倒，厓响乱泉悬。

乔木堪知午，回峰半隐天。不因许玄度，谁此得攀缘。
新制小冠
陆游（宋代）

栟榈冠子轻宜发，綀布单衣爽辟尘。
纵不能诗亦堪画，年余八十水云身。
说之方忧韩公表大夫疾遽致仕乃蒙传视送陈州王枢密 其十
晁说之（宋代）

能老彼形骸，孰疲此精神。繄其抱病客，只是苦吟身。

少出便十首，高兴感五辰。嗟予强属和，汲思如井轮。
下邳怀留侯
傅若金（元代）

豪杰关休运，乾坤属远猷。自须成汉业，岂独报韩仇。

黄石嗟长往，青山感昔游。同时多草莽，事定觅王侯。
送镜空上人游江南
方干（唐代）

去住如云鹤，飘然不可留。何山逢后夏，一食在孤舟。

细雨莲塘晚，疏蝉橘岸秋。应怀旧溪月，夜过石窗流。
卧云室
谢徽（明代）

朝卧白云东，暮卧白云西。
白云长共我，此地结幽栖。
金廷标秋英十二种 其六 万寿菊
弘历（清代）

色借秋金爓爓明，每当七八月华荣。豳风句入群芳谱，恰许公堂称兕觥。
学无学颂一十五首
释印肃（宋代）

十方世界口相吞，不断圆音说普门。
谁有普庵知说处，一个穷人不著裩。
太湖遇风
侯凤芝（清代）

水势何浩浩，大风起震泽。涛涌欲断岸，湍急碎日色。

连山束两旁，横波不能溢。万古荡其崖，土尽见山骨。

回思发棹初，湖面波光碧。归舟未移时，涛头已千尺。

心自轻江潭，身已苦反侧。归来卧匡床，犹似风湍激。
豫章行
薛道衡（隋代）

江南地远接闽瓯，山东英妙屡经游。
前瞻叠障千重阻，却带惊湍万里流。
枫叶朝飞向京洛，文鱼夜过历吴洲。
君行远度茱萸岭，妾住长依明月楼。
楼中愁思不开嚬，始复临窻望早春。
鸳鸯水上萍初合，鸣鹤园中花并新。
空忆常时角枕处，无复前日画眉人。
照骨金环谁用许，见胆明镜自生尘。
荡子从来好留滞，况复关山远迢递。
当学织女嫁牵牛，莫作姮娥叛夫壻。
偏讶思君无限极，欲罢欲忘还复忆。
愿作王母三青鸟，飞去飞来传消息。
丰城双剑昔曾离，经年累月复相随。
不畏将军成久别，只恐封侯心更移。
曾著作之父文思判院挽诗 其一
项安世（宋代）

后有儿如许，前瞻祖自然。诗书三世验，乡党一辞贤。

遂失升堂愿，徒供相柩篇。吾衰真久矣，祇此亦关天。
银汉
弘历（清代）

银汉欲斜倾，秋宵色倍明。浪传西蜀到，不共海潮盈。

玉斗萍疏点，金风浪细生。黄姑相望处，幽恨未能平。
句
宗必经（宋代）

不觉授书冬再易，我思黄霸欲消魂。
梁武帝
王十朋（宋代）

不法先王治用儒，拾身倾国事浮屠。堪嗟饿病台城日，曾得空王救死无。
试笔
邵雍（宋代）

心在人躯号太阳，能於事上发辉光。
如何皎日照八表，得似灵辉高一方。
家用平康贫不害，身无疾病瘦何妨。
高吟大笑洛城里，看尽人间手脚忙。
冬日独醉书感八章用少陵秋兴韵 其六
姚燮（清代）

岂真太白谶旄头，靳与河山洗闇秋。馈腊鸡豚空故社，延春花草有新愁。

高阳不照重泉蜮，急雨徒欺过峡鸥。十万苍生方待命，眼中谁是李崖州？
呈陈正己十四韵
项安世（宋代）

相识十五年，未有今日谈。
沉沉千丈绠，窈窈太古潭。
灵关乍掣千，宝藏初抽函。
为于万亿秭，出此一二三。
楫楫骑无数，津津饴正甘。
天驱远色冥，日堕西晖酣。
言归浣垢泽，少侔收炎惔。
凉风转右桷，好月来东庵。
听君十日语，饫我平生贫。
毫釐得细数，窾隙容周谱。
万象斗维北，八方车指南。
明明绳尺陈，皎皎星月参。
外物复何有，此欢诚可耽。
愿推财心，慷慨倾籯甔。
和陈辅秀才金陵书事
王安石（宋代）

南郭先生比鷾鸸，年年过我未愆期。
休论玉谢当时事，大抵乌衣只旧时。
渡扬子江和黄树斋少司寇原韵
雷以諴（清代）

一镜波涵两点山，几番新涨浣孱颜。人行短笛渔歌里，春在垂杨暮霭间。

落日犹怜飞鸟倦，疏钟惟报老僧间。南风傥得催归棹，第一泉甘饱酌还。
望湘人 午日
徐森（清代）

正黄梅过雨，麦浪挼晴，今朝又是重五。几阵蒲香，飘来深院，白苧单衫无暑。

戏摘榴花，遍思陈事，凭栏低语。记那日，条脱亲投，小缠同心丝缕。

好谢殷勤邻女。恰相邀片晌，画完艾虎。剩半幅轻纨，又索采兰佳句。

伤今吊昔，都无是处。但笑灵均差误。问何事、沅芷江蓠，刚换年年角黍。
偈颂一百零一首
释慧性（宋代）

不与万法为侣，咬定牙关错举。
西江吸尽铁船浮，活提狞龙和角煮。
倒骑佛殿三门，翻手为云覆手雨。
和赵忠州归耕之赋
陈文蔚（宋代）

壮年学易计非疏，晚读人间种树书。
不向云霄羡鸿鹄，却来江海瘵舂锄。
感君绿野成归计，令我青山思故居。
只恐奇谋未施设，折秦强赵要相如。
游城西集庆园
苏辙（宋代）

送客城西客已远，归路北池接南苑。
冰澌片断水光浮，柳线和南风力软。
缭墙朱户谁家园，流水平畦春日浅。
禁河分溜一池足，洛圃移花百金贱。
飞甍斤斧声未绝，翠柏栽培影初遍。
傍人笑指高台处，前年适见荒榛满。
金钱力夺天地功，岁月未多风物换。
人生富贵无不成，都门坐置山林观。
暖风迟日时一到，早出莫归应未晚。
主人最贵霄城，长使憧憧路人看。
宋文贞璟
张晋（清代）

中朝第一语非谀，清节棱棱古丈夫。独卫东宫拒公主，肯随群小作家奴。

一时内侍难窥测，万里边功绝觊觎。不碍梅花曾作赋，知君铁石世间无。
蓦山溪 赠刘歌会剃头面
王哲（金朝）

公能刀镊。将彼姿颜接，刮削与提＊甚停当、心洽意惬。如描似画，眉秀鬓须齐，添嫩貌，减衰容，又更增言捷。内灵和协。无质无腮颊。妙手有何述，敢把此、分明拈捻。若还会得，慧剑便磨砻，呈白刃，显青钢，剃出圆成晔。
秋日山寺怀友人
刘沧（唐代）

萧寺楼台对夕阴，淡烟疏磬散空林。
风生寒渚白蘋动，霜落秋山黄叶深。
云尽独看晴塞雁，月明遥听远村砧。

相思不见又经岁，坐向松窗弹玉琴。
如梦令·楼外残阳红满
秦观（宋代）

楼外残阳红满，
春入柳条将半。
桃李不禁风，
回首落英无限。
肠断、肠断，
人共楚天俱远。
菩萨蛮
李元膺（宋代）

彩旗画柱清明后。花前姊妹争携手。先紧绣罗裙。轻衫束领巾。

琐绳金钏响。渐出花梢上。笑里问高低。盘云亸玉螭。
除夕与金子坤郭次父登冶城后集小寓
黄姬水（明代）

散步崇冈后，明灯绿酒初。
那堪惜除岁，又复感遗墟。
寒柝严城急，春星短屋疏。
明朝问生计，犹是一床书。
淮上早发
苏轼（宋代）

澹月倾云晓角哀，小风吹水碧鳞开。
此生定向江湖老，默数淮中十往来。
归去来辞
陈普（宋代）

归去来兮，吾生复何之。
故园三径在，桃李不成蹊。
台榭荒凉已无忧，阶除寂寞人已希。
胡飘飘而不返，将役役以奚为。
丈夫不自量，处世宁堪悲。
省一朝之若是，悟百年之已非。
饭山曾是饿唐甫，首阳曾是饿夷齐。
名重天下何足比，利重天下何足奇。
觉利名之不昧，知贫贱而勿悲。
归去来兮归去来，长安纵好休徘徊。
足巾屏之行李，拂藜杖之尘埃。
杜宇知我意，声声苦相催。
故园行乐处，满地生苍苔。
归去来兮，闽山之巅。
山奇水秀，可以忘年。
水渺茫而法白，山排闼以争前。
昔年桃李，依旧成阡。
石径萦纡而藤萝耸茂，茅茨幽迥而松菊争妍。
盘餐三百口，食足二顷田。
吟且咏，乐且禅。
饱而嬉，困而眠。
心坦坦，腹平平。
正是故园行乐处，谁知此乐乐悠然。
东风起兮百草芊，缘杨飞絮杏花鲜。
蝶翅乱，鸟声喧。
翠欲黛，红欲燃。
归去故园行乐处，几阵南风入舜弦。
西风至兮鸿雁来，万物萧条景物猜。
虫声切，猿啸哀。
梧桐败，菊花开。
归去故园行乐处，清风明月好安排。
霜风凛凛雪花飞，村落无人猿夜啼。
泉酒冽，溪鱼肥。
燃兽炭，拨蹲鸱。
归去故园行乐处，竹外梅花三两枝。
红日三竿渔父去，云迷四野牧童归。
朝暮之情何已矣，四时之景已如斯。
已矣乎曷之，予知归去兮。
松菊候门而南山耸媚，花鸟欣迎而北岭喧呼。
悔知非之既晚，乐成赋以归欤。
宫词一百首
岳珂（宋代）

金城十仞据阳池，三镇高扃死不随。
自是天恩浃肌髓，不关左衽限戎夷。
李粹伯对月见怀次韵
曾协（宋代）

初收雨脚万丝悬，妙手谁人补漏天。
佳月素华迷夜旦，好诗余味满中边。
裴徊无奈谢希逸，齁齁总输边孝先。
见说百篇酬一斗，高门重见酒中仙。
车中见美人诗
萧纶（南北朝）

关情出眉眼，软媚着腰肢。语笑能娇美，行步绝逶迤。

空中自迷惑，渠傍会不知。悬念犹如此，得时应若为。
穷冬征途触目省身
曾丰（宋代）

青阳用事到玄冥，万汇营营幸岁成。
霜雪不仁偏嗜杀，松筠有道善含生。
巢居冻鹊常高遁，血食饥鹰辄下争。
自反吾其不撄物，悬知物亦不吾撄。
荆南师姚参政挽诗
项安世（宋代）

寿相背三甲，暮龄腰十围。
自陪初伏饮，竟作百年违。
楚泽秋初动，洪都梦已非。
向来千骑拥，凄恻片帆归。
偶书
孔平仲（宋代）

穷骨支离甚，危肠感激多。人生易日月，世路苦风波。

素志偿犹未，朱颜顾几何。不如都弃置，对酒且高歌。
仍闻汉都护，今岁合休戈。
翁宏（五代）

赠衡山廖融南游
和罗巨济山居十咏
杨万里（宋代）

只拥书千卷，何须屋万间？
新堂傍溪水，大字署蓬山。
恰有乘风客，来分半日闲。
自煎虾蟹眼，同沦鹧鸪斑。
同张明府碧溪赠答
孟浩然（唐代）

别业闻新制，同声和者多。还看碧溪答，不羡绿珠歌。

自有阳台女，朝朝拾翠过。绮筵铺锦绣，妆牖闭藤萝。

秩满休闲日，春馀景气和。仙凫能作伴，罗袜共凌波。

曲岛寻花药，回潭折芰荷。更怜斜日照，红粉艳青娥。
娄忠简公挽词
楼钥（宋代）

得姓共东楼，同朝两故侯。
文编叨二序，诞日颂千秋。
老矣俱宜去，公乎不少留。
来书墨犹湿，展读泪空流。
偈
释慧素（宋代）

一坏一不坏，笑杀观自在。师子蓦咬人，狂狗尽逐块。
别罗公旦佥宪还任贵州
张诩（明代）

使车明日又西南，尊酒离筵各尽酣。故里流连温旧好，盛时经济见高谈。

近海潮头天外白，入湘山色雨中蓝。相思他日知何限，莫惜逢人数寄缄。
病中杂咏十首
陆游（宋代）

半黄半绿柳满城，欲开未开梅有情。
放翁一病又百日，回视新春如隔生。
齿落用昌黎韵
王十朋（宋代）

我来饶与夔，三载堕两齿。悬知年非永，早悟仕当已。

要须未落时，猛效二疏止。胡为一再落，不已良可耻。

慨然怀古人，未有长不死。因思年方少，辈行多胜己。

颜红齿牢洁，往往同逝水。吾衰况如许，宁复老彭比。

览镜视颜色，今昨不相似。行年五十五，万事可休矣。

功名与富贵，磨灭何足纪。但愿早还乡，俯育三百指。

婚嫁毕儿女，松楸依怙恃。弟兄饮真率，故旧忘汝尔。

齿牙任摇脱，肉食吾不视。有身久为患，无齿实堪喜。

始忧笑韩公，可惜陋子美。未必伤我心，兹言闻柳子。
出郭闻百舌
释宝昙（宋代）

故园何事最关春，百舌枝头狎众禽。
料得万花浑不睡，听渠说尽落星心。
乞雨题四方院
蔡襄（宋代）

年年乞雨问山神，羞见耕耘陇上人。
太守自知才德薄，彼苍何事罪斯民。
重游翠岩响泉亭有怀曾晓山
岑澄（清代）

鸟语钩辀隔叶闻，孤亭选石坐斜曛。扪萝路僻人稀到，题壁苔斜字不分。

花气暖开三月雪，瀑声凉散数峰云。山中猿鹤遥相待，怊怅年来总为君。
绝句
葛天民（宋代）

二十四友金谷宴，千三百里锦帆游。人间无此春风乐，乐极人间无此愁。
畴依
王柏（宋代）

迪予朱子，理一分殊。
汛扫淫诐，煌煌四书。
有析其精，一字万钧。
有会于极，万古作程。
颂古一百二十一首 其一○五
释宗杲（宋代）

独坐许谁知，青山对落晖。华须连夜发，莫待晓风吹。
淮阴祠二首 其一
张如兰（明代）

剑锷模糊洗血痕，颓垣如见旧精魂。谁知廖廓无双士，犹自徘徊一饭恩。

咳唾河山归赤帝，解推衣食误王孙。吁嗟此意空千古，淮水凄凉白日昏。
戏赠颍州万寿尉吴待问
杨亿（宋代）

宦途南北最情亲，岁晏相逢颍水滨。
旧日青衿同学校，暂时黄绶困埃尘。
樽中满酌香醪美，门外高悬彩棒新。
鸡黍留欢已慵发，可堪经雨折纱巾。
和李校书新题乐府十二首。立部伎
元稹（唐代）

胡部新声锦筵坐，中庭汉振高音播。太宗庙乐传子孙，

取类群凶阵初破。戢戢攒枪霜雪耀，腾腾击鼓云雷磨。

初疑遇敌身启行，终象由文士宪左。昔日高宗常立听，

曲终然后临玉座。如今节将一掉头，电卷风收尽摧挫。

宋晋郑女歌声发，满堂会客齐喧呵。珊珊珮玉动腰身，

一一贯珠随咳唾。顷向圜丘见郊祀，亦曾正旦亲朝贺。

太常雅乐备宫悬，九奏未终百寮惰。惉滞难令季札辨，

迟回但恐文侯卧。工师尽取聋昧人，岂是先王作之过。

宋沇尝传天宝季，法曲胡音忽相和。明年十月燕寇来，

九庙千门虏尘涴。我闻此语叹复泣，古来邪正将谁奈。

奸声入耳佞入心，侏儒饱饭夷齐饿。
驾幸西太一宫谢雨
韩琦（宋代）

太一尊神宅近坰，特纡天仗乞殊灵。清衷祠祷才三日，大澍滂沱足四溟。

上释忧劳严报谢，民祛愁郁得康宁。至诚有答真如响，更异言閒退守星。
贡院食新荔观双莲因成六言
王十朋（宋代）

两郡两逢新荔，三年三结双莲。酒盏莫辞在手，异时同把无缘。
斯远作冷语甚佳以其富贵神仙中致非畸人山泽所宜戏次韵柬之
韩淲（宋代）

飞流作枕山作屏，采薇散发神气宁。岩扉无人昼长扃，几回午梦惊独醒。

水边石上草自馨，岚光近散远以凝。长飙撼树时静听，洒然尘销天籁清。

幽禽刷羽飞来轻，泉源舞荇声泠泠。殷雷收暑甘雨零，碧落乍空鹳且鸣。

闲身无用心太平，试琢新语朱弦声。世俗所为吾不应，因君诗来如饮冰。
眼儿媚（寄赠）
史达祖（宋代）

潘郎心老不成春。风味隔花尘。帘波浸笋，窗纱分柳，还过天津。

近时无觅湘云处，不记是行人。楼高望远，应将秦镜，多照施颦。
小小园十月杜鹃花盛开有共蒂双头之异因以数语记之
王十朋（宋代）

一声杜宇啼春风，明朝绯挂千山丛。岁寒此色岂易得，那更山山双头红。

共蒂联芳友于爱，一吐一含分次第。造物私我小园林，此花大胜金腰带。
送李东木游盘山
王太岳（清代）

李生抱奇不得试，发愤秋风事幽讨。跃马明时障塞闲，看山独走渔阳道。

贳酒清晨告我去，苦道田盘水云好。白菊红枫又一时，仙枝可惜人闲老。

昨来客堂风雨寒，窅然梦入畿东山。青天夜垂铃磬寂，白雾昼卷林塘宽。

醒时茫茫面环堵，尚认细路通孱颜。岂无泰岱峰，亦爱眺溟渤。

千里东归道路迟，丹梯又得神灵窟。会上重霄叫九阍，怒牵龙虎施箠挞。

李生李生奈汝何，向来哀乐如予多。即令林壑何地无，十年旧梦还蹉跎。

借君长剑饮君酒，登高念我重回首。
戏题大年防御芦雁
黄庭坚（宋代）

挥毫不作小池塘，芦荻江村落雁行。
虽有珠帘藏翡翠，不忘烟雨罩鸳鸯。
暗香（为毅斋知院赋）
赵以夫（宋代）

冰花炯炯。记那回占断，春风鳌顶。独抱寒香，得意西湖酒初醒。为问玉堂富贵，争得似、山中深靓。向岁晚，竹翠松苍，闲伴一枝冷。

南浦，水万顷。想月湿断矶，云弄疏影。粉英落尽。孤鹤长鸣夜方永。将见青青似豆，又迤逦、传黄风景。听报道、催去也，再调玉鼎。
题徂徕山人小景二幅 其二
顾清（明代）

远山近山玉作堆，东村西村梅乱开。王猷兴尽已归去，不道山童沽酒来。
次韵周子充正字馆中绯碧两桃花
范成大（宋代）

碧城香雾赤城霞，深出刘郎未见花。
凭仗天风扶绛节，为招萼绿过羊家。
依韵答贯中见贻
强至（宋代）

鱼虾泳大海，龙困污池埋。
鸾凤气塞吭，百鸟鸣其喈。
犹吾吕夫子，短褐包壮怀。
举脚踏青云，失势寸步乖。
却视后来辈，厌已犹积柴。
否屯岂我独，升泰奚人皆。
一别春四归，聚首邈不谐。
前日忽踵门，谒与行李偕。
相迎把交臂，似合已擘钗。
于时节清明，花净无纤霾。
共引不算觞，倾泻犹长淮。
歌诗互挑战，舒惨出百骸，
愁吟惨春晖，乐咏舒寒荄。
男儿万里心，无作伏枥騧。
天王下科诏，罗俊基泰阶。
盍行取好官，一为光同侪。
秋怀
李若水（宋代）

今古等朝暮，宇宙同咫尺。
安得坐忘人，相从游八极。
神仙六鳌背，富贵一蝉翼。
君其傥悟此，在在获所适。
春晚偶书
张嵲（宋代）

山中处处罢芳菲，众绿成阴绕碧溪。
薄暮鸟栖云气恶，满林风雨杜鹃啼。
游寒岩 其一
曾极（宋代）

金玉其相一两花，遐心空为尔兴嗟。山矾不用来修敬，只许江梅共一家。
题李公麟山庄图
苏辙（宋代）

共恨春不长，逡巡就摇落。一见洞中天，真知世间恶。
题日出雨脚图二首
韩元吉（宋代）

绝壑春林映绿，半山晓雾迷红。
长忆西岩梦觉，小舟欸乃声中。
卧病寓居龙兴观枉冯十七著作书知罢…寄冯生并赠乔尊师
卢纶（唐代）

乞假依山宅，蹉跎属岁周。弱荑轻采拾，钝质称归休。

潘岳衰将至，刘桢病未瘳。步迟乘羽客，起晏滞书邮。

幸以编方验，终贻骨肉忧。灼龟炉气冷，曝药树阴稠。

语命心堪醉，伤离梦亦愁。荤膻居已绝，鸾鹤见无由。

世累如尘积，年光剧水流。蹑云知有路，济海岂无舟。

倚玉翻成难，投砖敢望酬。卑栖君就禄，羸惫我逢秋。

腐叶填荒辙，阴萤出古沟。依然在遐想，愿子励风猷。
赠孤峰长老
戴复古（宋代）

孤峰何处在住，惠远旧林泉。
日用无非道，心安即是禅。
幽栖云壑底，梦寐雪蓬边。
何日山阴道，同寻访戴船。
和萧十六人名 其四
孔平仲（宋代）

为怜城郭太留滞，知子思家方闷睡。故停车马良久住，相顾雍容情益至。

楼高适意同一登，目极四周堪远视。野田横望绕天涯，梅朵开齐映江涘。

冬温庭筠尚抽笋，僧房乔木阴铺地。丘樊嘉遁素有心，萧萧思话山中事。

清杨俊迈君自许，鲁国渊源吾不坠。与君诗战奈何休，抑扬雄思聊书志。
杂咏一百首·颜鲁公
刘克庄（宋代）

鬼质内持衡，胡雏外握兵。
一朝临白刃，乞米老儒生。
野步十首 其一
陈普（宋代）

南雁数声嘹唳，西风双鬓䰐鬖。病叶夕阳满树，断云残雨归岩。
秋夜写怀呈常所往来诸公兼寄吴兴江仲嘉八首 其五
程俱（宋代）

剥啄惊牛枕，轩昂见长身。苍髯如脩竹，定非俯仰人。

德公卧襄阳，不踏官府尘。此老颇似之，酒酣见天真。

结庐甚幽独，已办老圃邻。披榛时一来，数面久益亲。
颂古六十二首 其二十六
释清远（宋代）

同气相求事可论，一回见面一欢情。两行何处闲文字，一队谁家好弟兄。
答袁机仲论启蒙
朱熹（宋代）

忽然半夜一声雷，万户千门次第开。若识无心含有象，许君亲见伏羲来。
访蔡融因题
杜荀鹤（唐代）

杖藜时复过荒郊，来到君家不忍抛。每见苦心修好事，

未尝开口怨平交。一溪寒色渔收网，半树斜阳鸟傍巢。

必若天工主人事，肯交吾子委衡茅。
贺新郎·幸得闲中趣
李曾伯（宋代）

幸得闲中趣。问何为、倏逾桂岭，重来荆渚。唤醒门前弧矢梦，钩月相辉初度。谩羞听、军中鼙鼓。马上弓刀成底事，仅平明、旆入襄州去。能不愧，古羊杜。此身何以酬明主。怅新来、鬓毛添白，衰容如许。三万貔貅齐贾勇，好为一清狐兔。看柳色、大堤如故。世事付之杯酒外，那棋边、得失都休语。来共看，雁儿舞。
苏武慢 八首 其七
林鸿（明代）

养就婴儿，孕成姹女，一派华池清沼。朝饮秦楼，暮游炎海，倒著雨巾风帽。

铁篴一声，瑶琴三弄，隐隐月高星小。笑梁园、物换人非，蛱蝶又飞烟草。

想从前、广漠归来，崆峒宴罢，人世几经昏晓。瑶草长春，玄珠不夜，前后紫鸾飞绕。

生死如休，荣枯似梦，欲了几人能了。指白云、深处吾庐，无数野花啼鸟。
别司马汪公八首 其三
胡应麟（明代）

丈夫重意气，焉论越与秦。千里行相求，冈陵若云屯。

轻舟涉广行，夹岸垂芳荪。巨石何崔嵬，日夜飞流奔。

天都在咫尺，举头见龙门。
杨溪洞四时歌 其一
黎民表（明代）

十年踪迹愧名山，一入松扉竟未还。偶记桃华归去后，遂传春色到人间。
谒陆礼部归偶成二首
张镃（宋代）

有口宁论黠与痴，相投无过只谈诗。
要知此客非忙客，欲去迟回尚读碑。
小住杨山人栖隐处题壁六首 其四
林占梅（清代）

成蹊瘦竹间寒梅，岩畔幽轩晚尚开。别有钟声清似水，竟随归鹤入林来。
书僧舍壁
刘过（宋代）

雪汁融融溪棹回，此山林竹亦佳哉。
看残未了槐岩在，笋蕨反时又一来。
游虎邱次东坡先生韵
张雨（元代）

日出东海头，虎气踞兹岭。渴心望气往，解后辘轳井。

宁若军中拜，奔泉酬老耿。莽邱专鬼物，阴壑杂蛇黾。

鱼肠卧池底，百鍊岂重矿。以问神物化，后日属吴猛。

怪蟒既血刃，大道孰争骋。我行须人扶，鸠杖惭祝哽。

小吴不满眼，坐纳三万顷。化国方日长，霸业久灰冷。

淞水翰归吴，过溪柳迁永。吾非斯人俦，短句惜流景。

茶烟寄禅榻，弄我鬓丝影。散人初无号，奚必烦上请。
秋水
李应兰（明代）

百川随地涌，一色接天清。壑冷鱼龙蛰，波浮日月明。

南连湘浦远，东注海门平。望望美人隔，扁舟无限情。
送董慎斋左丞讨贼
元明善（元代）

负剑先驱意气閒，也胜局蹐著儒冠。古来每说从军乐，此去不辞行路难。

使节再临民志定，兵锋一举贼心寒。书生奋力效驰逐，要写功名久远看。
有感再赋
陈与义（宋代）

忆昔甲辰重九日，天恩曾与宴城东。
龙沙此日西风冷。谁折黄花寿两宫。
新晴八咏 其一 花气
成鹫（清代）

乱蕊雨中尽，馀香晴后来。春光正骀宕，芳意为徘徊。

襆被当轩曝，薰笼傍架开。东君爱岑寂，风味到茶杯。
偈颂一百四十二首 其二十九
释广闻（宋代）

云门行棒，不可放过。香山礼拜，放过不可。从来献佛，不在香多。
凤凰台上忆吹箫 别恨
黄永（清代）

杨柳风多，梧桐露落，兰舟初泊方塘。正画楼酒散，残月微凉。

多少心头旧事，些儿语、刺刺商量。听何处，晨鸡喔喔，重剔银缸。

悲伤。半醒犹醉，看水光天色，一派苍茫。更林鸦鼓翼，欸乃渔郎。

重向石栏干外，携红袖、亲佩香囊。偷挥泪，烟波千里，摧折刚肠。
宫词
朱权（明代）

屈指颦眉叹岁华，总将心事付琵琶。
不堪弹到关心处，蝴蝶双飞上鬓花。
箜篌谣
刘孝威（南北朝）

结交在相得，骨肉何必亲。甘言无忠实，世薄多苏秦。

从风暂靡草，富贵上升天。不见山巅树，摧扤下为薪。

岂甘井中泥，上出作埃尘。
上王提刑二首 其一
刘弇（宋代）

峨峨名节重于山，旧作朝廷耳目官。凤阙几闻随仗入，龙颜曾许捲帘看。

昔年白笔惊人凛，今日清风过岭寒。直指近来新有例，出疆回使侍金銮。
月下独酌·其一
李白（唐代）

花间一壶酒，独酌无相亲。
举杯邀明月，对影成三人。
月既不解饮，影徒随我身。
暂伴月将影，行乐须及春。
我歌月徘徊，我舞影零乱。
醒时同交欢，醉后各分散。(同交欢 一作：相交欢)
永结无情游，相期邈云汉。
题梅岭云封四绝
戴复古（宋代）

凿破青山两壁开，石头路上踏成埃。
梅花自与白云笑，几见夷齐出岭来。
宿柳池松风亭
李曾伯（宋代）

轧轧肩舆上剑门，春和身健快於奔。
风翻红雨摧芳信，山带青烟入烧痕。
邻略物华无好句，破除旅思有清樽。
高人喜与松风接，莫遣梨花到梦魂。
燕归梁
柳永（宋代）

轻蹑罗鞋掩绛绡。传音耗、苦相招。语声犹颤不成娇。

乍得见、两招消。

匆匆草草难留恋，还归去又无聊。若谐雨夕与云朝。

得似个、有嚣嚣。
和寿山木鱼韵
释慧空（宋代）

透出波澜外，横身任探寻。只知打我腹，不觉痛他心。

香积晨炊熟，秋廊夜月深。重重报君道，千眼是观音。
禅人并化主写真求赞 其四十三
释正觉（宋代）

鼻筒直，眼眶深。默时自觉失却口，妙处谁会相传心。

便与么，只如今，影中辨取兮户挂凋林。
闽商货千叶牡丹疑其非而却之并怀蓝宪所许
洪适（宋代）

星文陨石应皇华，鹊语参差雨洗车。忽报商人缄苇箧，初疑闽洗杂官茶。

栽培况乃三冬月，真赝难分千叶花。宁使双坛且虚左，空吟轻日护香霞。
晚闻庭树鸦鸣有感
陆游（宋代）

鸟鹊栖我庭，将旦辄散去；此岂厌所栖，亦以饮啄故。
一饥能驱人，扰扰无晨暮；不然亦已矣，岂乐尘土污。
我有茆三间，自少鲜外慕，力耕自足食，鸡豚亦可具。
晚虽误收召，疾走如脱兔。
六年枫林下，不知岁月度。
残骸幸强健，沽酒遍山步。
醉归每自笑，不负此芒屦。
平生爱方外，虽老冀有遇。
秋风送片帆，更上剡溪路。
偈颂一百零一首 其二十
释慧性（宋代）

春山青，春水绿。草茸茸，花簇簇。若能丧尽目前机，便见庐山真面目。
倚杖
赵焞夫（明代）

莫上溪桥望，斜阳背晚鸦。衰年仍作客，乱世巳无家。

断雁烟迷影，寒梅雪作花。片心摇欲折，凄切听鸣笳。
踏莎行 春日有感
辛弃疾（宋代）

萱草齐阶，芭蕉弄叶。乱红点点团香蝶。过墙一阵海棠风，隔帘几处梨花雪。

愁满芳心，酒潮红颊。年年此际伤离别。不妨横管小楼中，夜阑吹断千山月。
告游篇
陶弘景（南北朝）

性灵昔既肇，缘业久相因。即化非冥灭，在理澹悲欣。

冠剑空衣非，镳辔乃仙身。去此昭轩侣，结彼瀛台宾。

傥能踵留辙，为子道玄津。
季贞风流
郭之奇（明代）

四明号狂客，紫宫遇谪仙。解龟得酒后，骑马似乘船。
林主簿明仲挽词 其三
王十朋（宋代）

假馆城西日，清谈屡获陪。江湖倦游宦，文字阻衔杯。

方叹鸾栖棘，俄惊凤去台。雪梅开旧屿，无复寄诗来。
浣溪沙（别成上人并送性禅师）
辛弃疾（宋代）

梅子熟时到几回。桃花开后不须猜。重来松竹意徘徊。

惯听禽声浑可谱，饱观鱼阵已能排。晚云挟雨唤归来。
仁宗皇帝挽歌三首 其三
韩维（宋代）

丹扆中天坐，犹思玉色临。威神随日远，德泽在人深。

谥定圜丘意，功传清庙音。谁将良史笔，难状志仁心。
金刚随机无尽颂·无得无说分第七
释印肃（宋代）

如来有说耶，声闻未辨邪。
返成非谤罪，却业云遮□。
奉忆北庭杨侍御留后
殷济（唐代）

不幸同俘絷，常悲海雁孤。如何一朝事，流落在天隅？

永夜多寂寞，秋深独郁纡。欲知相忆甚，终日泪成珠。
十二月廿三日举故事访黄冈梅
陈文蔚（宋代）

岁披草棘访槎牙，为爱凌霜傲雪花。
不学春花娇女面，朱帘翠幕几重遮。
月初生行
胡奎（元代）

月初生二八，蛾眉初画成。渐如弓弦复如镜，一月两回亏复盈。

弓弦不射天外信，明镜不照人间情。马上行行屡回首，一钩空挂他乡柳。
董侍郎蒙泉书院
戴复古（宋代）

一室可忘老，四窗宜读书。
但教樽有酒，莫问食无鱼。
客子家何在，明朝岁又除。
思归徒自苦，安处即吾庐。
重九即席点韵
赵必象（宋代）

渊明我辈人，岂为口体累。
归欤三迳秋，清吟发幽寄。
醒肯对黄花，陶然已心醉。
世俗儿女情，饮菊萸系臂。
长房果神仙，登高未为智。
落帽狂参军，声利穷所嗜。
兴来尽君欢，得句输杜二。
牛山泪沾衣，鄙哉马千驷。
悠然千载吟，高韵未易次。
人生聚几何，此意非酒为。
徜徉林壑游，磊落湖海义。
明年此会日，老健天所赐。
玉烛新 送周大尹
张宁（明代）

萧萧风雨歇，陡暑老凉肥，半清时节。画船摇飏，江风澹、草青蘋黄叶。

仙郎去也，怅花县，清琴间绝。凝望处，万里烟霄，人在九重天阙。

南云北斗双凫，隔白叟黄童，望归心切。功名激烈。

漫懊恼，枳棘鸾凰栖屑。东风漏泄，看紫诰文衣旌别。

壶浆候，春水帆归，明年三月。
壬申十二月二十八夜雷
王炎（宋代）

残腊方淫雨，中宵忽怒雷。
更长频展转，梦断但惊猜。
冻雪何时解，春风几日来。
龙蛇今在蛰，墐户不宜开。
二月朔日作
弘历（清代）

青春乍临仲，蓂叶舒其芽。奉时行庆中，一月倏忽过。

斋居喜简行，行里足研摩。亦非远稽古，企彼文学科。

亦非畅吟今，赋诗实已多。於时切自省，惟觉怵惕加。

武城诸绪敉，泽沛三农和。天恩有如此，何修而得耶。

瞻彼日月明，尚有昃亏蹉。吾宁不惧哉，后乐诚无何。
酬主客仲员外见贺正除
权德舆（唐代）

五年承乏奉如纶，才薄那堪侍从臣。禁署独闻清漏晓，

命书惭从紫泥新。周班每喜簪裾接，郢曲偏宜讽咏频。

忆昔曲台尝议礼，见君论著最相亲。
春野五首 其五
宋庠（宋代）

夕蔼收芳甸，春蒿遍宿荄。朝虹先雨出，寒雁后阳来。

远木芊芊茂，幽花脉脉开。欣逢老农语，争席坐林隈。
贺新郎
辛弃疾（宋代）

梁、曰齐泽、曰严濑，为四图，属予赋词。予谓蜀君平之高，扬子云所谓虽隋和何以加诸者，班孟坚独取子云所称述为王贡诸传序引，不敢以其姓名列诸传，尊之也。故予谓和之当并图君平像，置之四图之间，庶几严氏之高节者备焉。作乳燕飞词使歌之

濮上看垂钓。更风流、羊裘泽畔，精神孤矫。楚汉黄金公卿印，比著渔竿谁小。但过眼、才堪一笑。惠子焉知濠梁乐，望桐江、千丈高台好。烟雨外，几鱼鸟。

古来如许高人少。细平章、两翁似与，巢由同调。已被尧知方洗耳，毕竟尘污人了。要名字、人间如扫。我爱蜀庄沈冥者，解门前、不使徵书到。君为我，画三老。
伯言先生决意南归有感赋呈
冯志沂（清代）

昔岁辛丑时初秋，朱君介我从翁游。余二三子亦同志，微言奥翁穷探搜。

五年颇极文字乐，志欲据此轻王侯。浮云变灭那可道，酒人一散如轻沤。

朱云慨慷幸不死，王郎抑塞谁相收。江南劳客鱼赪尾，塞北逐臣乌白头。

如数子者岂得已，当时颇惜余雅州。轻将麾盖易觞咏，一官万里天西陬。

年来自视颇失笑，簿书堆案如山丘。得间对酒不敢醉，始知人事难自由。

先生曹署甚清暇，乃亦不乐思归休。小园花木手自葺，扶疏红蓼文窗幽。

前年种竹为久计，作记曾笑黄冈楼。敬亭山水自可念，胡不暂为学子留。

翁言我往计已决，子方少壮宜远谋。贱子闻言窃愧汗，引镜自照白发稠。

读律何关致君事，无田不退坡公羞。耦耕亦要有沮溺，政使去住无良筹。

文酒流连乐已细，是不余畀余何求。他年傥访通德里，愿执吟鞭随杖鸠。
南歌子·粉絮飘琼树
华岳（宋代）

粉絮飘琼树，摇花结玉池。蕊仙滕六逞瑰奇。都把银河细剪、做花飞。小院风声急，歌楼酒力微。闷中犹记去年时。呵手牵人相伴、塑狮儿。
潘何诗赋语
佚名（唐代）

潘纬十年吟古镜，何涓一夜赋潇湘。
代人上师垣生辰
仲并（宋代）

不用天河洗甲兵，只凭直道致升平。
三王事业贤臣主，一代师儒难弟兄。
屡薄赋徭民鼓舞，尽除氛翳国清明。
休将前古论今日，万古无人敢抗衡。
庵中睡起五颂寄海印长老
韩维（宋代）

火衰水劣病余身，未散虚空一聚尘。
更欲强招年少客，折花同赏梦中春。
司徒侍中杜正献公挽辞五首 其三
苏颂（宋代）

当扆思遗直，推恩厚恤终。衮貂官秩贵，驷马葬仪雄。

天老宵躔暗，高阳旧里空。从兹使车问，不似十年中。
郑州浮波亭
陈尧佐（宋代）

碧玉波光四面寒，虚空簷宇出林端。
尘埃未到交游绝，绕座扁舟与钓竿。
春草
唐彦谦（唐代）

天北天南绕路边，托根无处不延绵。
萋萋总是无情物，吹绿东风又一年。
香山会·向神前发愿
佚名（宋代）

向神前发愿，烧香做咒。断了去、娼家吃酒。果子钱早是遭他毒手。更一个、瓶儿渗漏。才斟两盏三盏，早斟不勾。又添和、薄漓半斗。奴哥有我，奴哥道有。有我时、当面荡酒。
会稽胡丞相过
释居简（宋代）

眚目醌衔冰，逃空喜弗胜。别怀虽易久，雅况独难承。

官业清于水，家生少似僧。不知厅壁记，几个似君能。
送刘山人子继刘督府兄
黎民表（明代）

黄鹄冥飞不可留，自言家近岳阳楼。渔樵未得干明主，兄弟何妨尽列侯。

千里长斋云子饭，五陵空敝黑貂裘。青山到处镵名姓，迟我金门赋远游。
护国院十咏 其三 天然桥
韦骧（宋代）

欲渡银潢上九霄，回头云路正迢迢。谁知略彴由天造，全胜间关履鹊桥。
失调名
楼采（宋代）

珠蹙花舆，翠翻莲额。
次韵杏花三首
王安石（宋代）

看时高艳先惊眼，折处幽香易满怀。
野女强簪看亦丑，少教憔悴逐荆钗。
送王昭祖国史吏部归丹阳七绝
史尧弼（宋代）

康庄车马沸骈阗，直欲辕攀挽不旋。
空使州人行砥道，睠言相顾却潸然。
杂曲歌辞。舞马千秋万岁乐府词
张说（唐代）

金天诞圣千秋节，玉醴还分万寿觞。试听紫骝歌乐府，

何如騄骥舞华冈。连骞势出鱼龙变，蹀躞骄生鸟兽行。

岁岁相传指树日，翩翩来伴庆云翔。

圣王至德与天齐，天马来仪自海西。腕足齐行拜两膝，

繁骄不进蹈千蹄。髤髵奋鬣时蹲踏，鼓怒骧身忽上跻。

更有衔杯终宴曲，垂头掉尾醉如泥。

远听明君爱逸才，玉鞭金翅引龙媒。不因兹白人间有，

定是飞黄天上来。影弄日华相照耀，喷含云色且徘徊。

莫言阙下桃花舞，别有河中兰叶开。
闷坐
赵蕃（宋代）

天气欲晴还欲阴，强扶头起更岑岑。
睡魔欲遣茶料理，政恐蔬肠不易禁。
梅花集句 其四十七
李龏（金朝）

五湖赊与一年春，幽佩仙香半夜闻。暂到人间归不得，有人传是紫阳君。
颂古一百首
释智愚（宋代）

塞北烟尘终载静，江南花木四时荣。
不须特地分疆界，万里山河似掌平。
访自牧上人不遇
齐己（唐代）

然诺竟如何，诸侯见重多。高房度江雨，经月长寒莎。

道本同骚雅，书曾到薜萝。相寻未相见，危阁望沧波。
金陵杂兴二百首
苏泂（宋代）

龙虎江山未改形，临高一目但青青。
春风岂是无才思，不洗从来战伐腥。
南歌子·见说东园好
苏轼（宋代）

见说东园好，能消北客愁。虽非吾土且登楼，行尽江南南岸，此吾留。
短日明枫缬，清霜暗菊球。流年回首付东流，凭仗挽回潘鬓，莫教秋。
西涧即事示卢陟
韦应物（唐代）

寝扉临碧涧，晨起澹忘情。
空林细雨至，圆文遍水生。
永日无馀事，山中伐木声。
知子尘喧久，暂可散烦缨。
陈公弼传
苏轼（宋代）

公讳希亮，字公弼。天圣八年进士第。始为长沙县。浮屠有海印国师者，交通权贵人，肆为奸利，人莫敢正视。公捕置诸法，一县大耸。去为雩都。老吏曾腆侮法粥狱，以公少年易之。公视事之日，首得其重罪，腆扣头出血，愿自新。公戒而舍之。巫觋岁敛民财祭鬼，谓之春斋，否则有火灾。公禁之，民不敢犯，火亦不作。毁淫祠数百区，勒巫为农者七十余家。

盗起，知房州。州素无兵备，民凛凛欲亡去。公以牢城卒杂山河户得数百人，日夜部勒，声振山南。民恃以安，盗不敢入境。而殿侍雷甲以兵百余人，逐盗至竹山，甲不能戟士，所至为暴。或告有大盗入境且及门，公自勒兵阻水拒之。身居前行，命士持满无得发。士皆植立如偶人，甲射之不动，乃下马拜，请死，曰：“初不知公官军也。”吏士请斩甲以徇。公不可，独治为暴者十余人，使甲以捕盗自黩。

淮南饥，安抚、转运使皆言寿春守王正民不任职，正民坐免。诏公乘传往代之。转运使调里胥米而蠲其役，凡十三万石，谓之折役米。米翔贵，民益饥。公至则除之，且表其事，又言正民无罪，职事办治。诏复以正民为鄂州。

徙知庐州。虎翼军士屯寿春者以谋反诛，而迁其余不反者数百人于庐，士方自疑不安。一日，有窃入府舍将为不利者。公笑曰：“此必醉耳。”贷而流之，尽以其余给左右使令，且以守仓库。

为京西转运使。石塘河役兵叛，其首周元，震动汝洛间。公闻之，即日轻骑出按。斩元以徇，其余悉遣赴役如初。致仕卒，享年六十四。其人仁慈，故严而不残。

（选自《苏轼文集》，有删节）
次韵刘元煇初寒夜坐并序
方回（元代）

山肩寒耸月随归，榾柮炉红闭板扉。
跨灶郎来湿课册，齐眉人板摺深衣。
花传喜信灯如语，草就佳篇字欲飞。
旧日声名刘夜坐，能传家钵似君稀。
贫居自警三首
刘克庄（宋代）

昨者匆匆掷印归，六年岑寂闭柴扉。
岁荒奴仅拾残穗，日晏婢方羹苦薇。
宁渴莫赊邻近酒，尽寒不着借来衣。
中年但祝身强健，要卧松风坐钓矶。
立春日侍宴内殿出剪彩花应制
李峤（唐代）

早闻年欲至，剪彩学芳辰。缀绿奇能似，裁红巧逼真。

花从箧里发，叶向手中春。不与时光竞，何名天上人。
晚易斋 其一
舒岳祥（宋代）

百年客鬓双白，四海春风一青。百舌枝头分付，黄鹂叶底丁宁。
谒南岳
李曾伯（宋代）

来谒衡岳山，未穷衡岳境。
爇香赤帝殿，恭祈国寿永。
婆娑禹指山，仅窥虬龙影。
分枝万派别，功与天地准。
悦亭万竹间，倚丘甫俄顷。
披云挹苍翠，俗虑须甦醒。
王事属有程，山容看难尽。
归来短篷底，梦断青松径。
云开为韩子，雪霁朱张咏。
必如三先生，人与此山称。
我生等培塿，安敢乔岳并。
好峰七十二，讵可一朝竟。
男儿万里眼，长啸付一瞬。
终朝摘星斗，寘身祝融顶。
又成五言律诗三首
蒋祺（宋代）

客有林泉趣，寻幽翦薜萝。
半山无石碍，此境得春多。
隔岸桃花坞，临溪竹箭波。
兹应是仙隐，鹤驭几时过。
姚志道有书辄不借戏呈
张守（宋代）

我来春未动，兀坐秋忽老。客怀饱世味，尘土不容澡。

尚馀笔砚癖，俯仰半华皓。中年得异书，夜讽或至卯。

尔来口生棘，妙语时耳剽。故人吾臭味，囊帙富缃缥。

什袭秘不传，凛若璧在赵。念兹访遗逸，从人掇残藁。

何当发其藏，囷廪一倾倒。穷途百态恶，归思疾飞鸟。

终当馈所有，共此绝代宝。岁晚同吟哦，乘风上蓬岛。
和马粹老四明杂诗聊记里俗耳十首
舒坦（宋代）

御史平囚日，郎中渡母年。
丰碑推笔妙，孤冢枕城偏。
白鹤空辽泬，黄蒿尚蔓延。
九源如可作，执驭故忻然。
施大上舍薄游江夏奉题通雅堂诗钞即送之潜江县幕兼讯传经书院诸肄业生 其二
诸可宝（清代）

及余剪烛联床夜，重与论文把酒初。补得笙诗歌有獭，传来门酒食无鱼。

和戎时尚安边论，富国谁求平准书。此去沱潜傥相访，故人笼壁近何如。
塘栖道中得转山西报自嘲 其一
王世贞（明代）

长河风雪舞孤舟，兴尽真成王子猷。尘世偶然那可料，故乡明日是并州。
溪涨 其一
李纲（宋代）

中宵骤雨驾惊雷，逗晓盘涡毂浪来。端恐溪神似河伯，望洋向若始知咍。
南阳春日十首
陈舜俞（宋代）

壮怀摧折复何言，齿发今年老去年。
念远片心飞鸟外，感时双泪落花前。
琴逢遏密生难理，诗拟离骚怨不传。
家在五湖明月里，梦随春水宿渔船。
颂三首 其二
念禅师（宋代）

元正二，寂寥冷淡无滋味。赵州相唤吃茶来，剔起眉毛须瞥地。
酬袁守方秋崖遗宝带桥诗以顾我老非题柱客知君材是济川功为韵十四首 其一
包恢（宋代）

非卿桥不立，谁是杜武库。下浦未更新，过者几惊顾。
署斋卉物诗 其七
张纶英（清代）

我昔侍宦游，高槐荫书屋。临池日挥毫，简册润新绿。

朅来武昌城，绿槐有遗筑。千年迹相合，栖托亦云乐。

频年遘兵燹，廨舍成平陆。未知陶丘畔，何人护乔木。

浮踪此焉寄，佳景欣可瞩。惜无十丈阴，深檐蔽炎旭。

会当求嘉树，植向阑干曲。
西湖公子行有序
郭之奇（明代）

百顷湖光无边浩，千年月色无穷皓。画舟隐跃泛游来，浮光飞艳动洲岛。

歌舞场头公子酣，丝竹行中佳人造。轻调宛转雪云飞，坐客呶号皆潦倒。

佳人欢容逐谁开，公子逸兴横难扫。繇来佳人常解欢，繇来公子不知恼。

不有若翁费尽多心图百万，安能博得湖中一声好。

但愿公子百万时贯盈，湖头佳人终不老。
寒食只旬日间风雨不已
曾几（宋代）

年光胡不少留连，熟食清明又眼前。
改望深宫传蜡烛，可堪小市禁炊烟。
满城风雨无杯酒，故国松楸欠纸钱。
老病心情冷时节，只将书策替幽禅。
昭君怨 本意
丁澎（清代）

玉辇春云梦断。翠幕红酥香暖。莫更弄琵琶。有胡笳。

薄鬓紫貂斜亸。眉染冰绡愁锁。何物似宫中。一声鸿。
盘洲杂韵上 脆橙
洪适（宋代）

谓橘不盈握，胜橙颛进皮。香齑难共捣，遮莫蟹螯持。
重到渭上旧居
白居易（唐代）

旧居清渭曲，开门当蔡渡。十年方一还，几欲迷归路。

追思昔日行，感伤故游处。插柳作高林，种桃成老树。

因惊成人者，尽是旧童孺。试问旧老人，半为绕村墓。

浮生同过客，前后递来去。白日如弄珠，出没光不住。

人物日改变，举目悲所遇。回念念我身，安得不衰暮。

朱颜销不歇，白发生无数。唯有山门外，三峰色如故。
重登第一峰
吴全节（元代）

重登大峰顶，晓色正苍凉。华构烟霞壮，幽居日月长。

碧云浮洞户，清露沁衣裳。水浅玄龙跃，林深黑虎藏。

去天疑咫尺，胜地岂寻常。屏俯金峰画，炉分玉案香。

会仙犹有市，济世得无方。药圃多春意，丹房耿夜光。

何时结茅屋？稽首礼华阳。
自洛移许初至郡斋作
宋庠（宋代）

忝司宫钥忽三年，恩借閒州得颍川。楚北苍茫轩后野，国南膏沃许人田。

汉台褒凤今难继，荀里占星俗尚传。更赖鸭陂能慰我，铃斋西畔似江天。
鳌背元夜
李俊民（金朝）

山市家家秉烛游，风檐齐挂月灯毬。不须更用闲妆点，人在鳌峰最上头。
偈颂二十四首
释智遇（宋代）

世尊三昧，金口玉音，
亲付嘱紫芝检。九重城里凤衔来，
再沾雨芝之恩，光阐法门之盛。
声前妙证，丛动群心。
哨遍• 送孙无言从广陵归黄山
董以宁（清代）

为问先生，且住为佳，何事成归计。却道是、十载趁萍踪，漫逍遥、蜉蝣天地。

季主帘边，韩康市上，阅尽人间世。便功业萧曹，文章燕许，不过如斯而已。

况他家父子是和非，问商山何与乃公事。白社遗民，黄冠故里，犹然迟矣。

再莫羡、扬州佳丽。负了山灵誓。阁梅堤柳，当年几下芜城泪。

绣瓦宫娥，银床宾客，只今名姓谁为记。天台可赋，苏门堪啸，奚必江东虎视。

把芒鞋整顿，归来閒憩。向轩皇、铸鼎旧高台，饵丹砂、身名俱避。

有时来往空庭，一二庄生老子。倘教他日少微星耀，天上来徵处士。

好教童子护柴门，道先生高眠未起。
浣溪沙 元夕前一日，大雪始霁，子京敬甫两
刘敏中（元代）

酒，索茶，遂开玉川月团，取太初顶雪，和以山西羊酥，以石活火烹之。而瓶中蜡梅方烂漫，於是相与嗅梅啜茶，雅咏小酌而罢。作此词以志＊＊清流浅见沙。沙边翠竹野人家。野人延客不堪夸。旋扫太初岩顶雪，细烹阳羡贡余茶。古铜瓶子蜡梅花。
季夏郊墅即事
程公许（宋代）

小筑新成面势宽，探囊羞澁一钱看。
也知岁晚须棲宿，敢向明时咏考盘。
寄题抚松堂
苏过（宋代）

胸中朝市远，何必择所居。门无结驷客，山林入吾庐。

西洛有君子，筑室城之隅。种松在庭户，志与渊明俱。

朝挹西山爽，暮寻南涧娱。霜中鹤骨瘦，雨夜龙髯疏。

主人应相似，节抱陵云孤。不知寒暑迁，肯徇世俗趋。

昔称水南北，去曳侯门裾。能伴松菊老，固知泾渭殊。

我恨营口腹，敛板惭妻孥。三径未能归，高卧子不如。

青衫满尘土，何时返樵渔。未用北山移，我来只须臾。
送向诚随侍赴九宫山
杨士奇（明代）

神境三光表，王车十月行。霜随龙旆肃，风送马蹄轻。

云馆迎千龙，仙台望五城。岩前金灶古，树杪玉泉鸣。

听讲淮南道，闻吹子晋笙。遥知随侍好，频有咏歌声。
踏莎行
张抡（宋代）

人问山中，因何无暑。山堂恰在山深处。藤阴满地走龙蛇，泉声万壑鸣风雨。

且弄青松，休挥白羽。相逢况有烟霞侣。长天一任火云飞，夜凉踏月相将去。
寄郑提举世昌
张宁（明代）

少小交欢已白头，十年心事变新愁。粤王台下春光满，人在沧江独倚楼。
徙寓妙觉佛舍胥乂民襆被相过赋夜坐
孙觌（宋代）

客居厌穷独，蓬艾翳环堵。庄舄尚越吟，钟仪犹楚语。

吾人有奇尚，空洞见城府。相逢逆旅中，雾豹初一睹。

拘囹赋囚山，避谤憎市虎。褰裳肯顾我，崖峤走风雨。

微吟对清夜，破此五月暑。坠露挹金茎，空花堕犀麈。

孤灯映笼纱，泠滟翳复吐。耿耿遂不眠，逢逢听晨鼓。
钓月楼
王南美（宋代）

居士作层楼，不爱风花雪。
待得野云收，只钓溪边月。
游禁苑幸临渭亭遇雪应制
苏颋（唐代）

平明敞帝居，霰雪下凌虚。写月含珠缀，从风薄绮疏。

年惊花絮早，春夜管弦初。已属云天外，欣承霈泽馀。
点绛唇 题阙
白朴（元代）

翠水瑶池，旧游曾记飞琼伴。玉笙吹断。总作空花观。

梦里关山，泪浥罗襟满。离魂乱。一灯幽幔。展转秋宵半。
耕读遗民为富溪宗人彦旻赋
程敏政（明代）

鸡峰渺何许，下有衡门翁。朝耕事拮据，夜读如颛蒙。

不慕万钟禄，安此一亩宫。逍遥斯世间，绰有先民风。

北顾仰莘野，南征忆隆中。躬稼乐古道，致主成元功。

圣贤今已远，出处孰可同。洁身爱徐君，遗安得庞公。

毛发久云变，儿孙亦成丛。代耕复胜读，世态从污隆。

恒产蔚有秋，陈编浩无穷。何当挟册往，一与歌年丰。
渔家傲
晏殊（宋代）

荷叶初开犹半卷。荷花欲坼犹微绽。此叶此花真可羡。秋水畔。青凉伞映红妆面。
美酒一杯留客宴。拈花摘叶情无限。争奈世人多聚散。频祝愿。如花似叶长相见。
送何叔信三首
赵蕃（宋代）

贵溪亦复谓三山，去我冰溪一水间。
舴艋篷笼不难买，有时乘兴泊鸥湾。
苴履
李俊民（金朝）

待诏门前东郭趾，蓝关路上仙人迹。雪花纷披盖地白，东家不借借不得。

虽然近市屦亦无，以故为新即有馀。同行留我木上座，铺过仰渠金十奴。

一生能著屐几两，用心犹在阮孚上。不须更觅下邳侯，山林此计成长往。
六日雨二首 其一
陆深（明代）

郊居世尘少，农月雨声多。暝色连葭菼，繁阴动薜萝。

歌谣终帝力，沾润即恩波。漠漠江天外，时时白鸟过。
姜海珊大令以余游华山诗装成长卷属题
林则徐（清代）

真恐山灵笑我顽，白头持节竟生还。烦君玉女峰头问，可有移文到北山？
哀吕西台行父四首 其二
刘摰（宋代）

仙骨萧疏古柏秋，合于尘世独悠悠。人间未熟黄粱饭，天上新成白玉楼。

隐几不闻遗治命，飞旌何日向西州。识君惟有崔夫子，预说衣冠一蜕留。
再游匡山
齐己（唐代）

紫霄兼二老，相对倚空寒。久别成衰病，重来更上难。

径危云母滑，崖旱瀑流干。目断岚烟际，神仙有石坛。
智断身心辞
晃逈（宋代）

咨咨尔幻身，谁能住世久。
洪纤妍媿，岂长存而不朽。
咨咨尔幻心，常随外物诱。
风生电灭，求其状而何有。
豁然达理，忽洞见於天真。
未能无闷，或沃之以圣酒。
去乡游荡久不归，今觉穷途自回首。
寄潘恭叔曾幼度三首
赵蕃（宋代）

天将绝境付奇才，万里飘零莫自哀。
不尔如何吾幼度，郁孤台又粤王台。
十二声诗 其九 柝声
成鹫（清代）

戍楼频击柝，中夜旅魂惊。梦鹤回千里，晨鸡破五更。

明明围伏枕，一一绕愁城。回首孤峰宿，何曾得此声。
用韵谢子常
林希逸（宋代）

轮云世事去还来，老眼曾经见几回。乍可洗心清净社，何须觅几郁孤台。

痴儿归语差精进，野叟衰颜觉好开。一件却令人愤闷，秋阳骄横胜恢台。
战城南
徐九皋（唐代）

塞北狂胡旅，城南敌汉围。巉岩一鼓气，拔利五兵威。

虏骑瞻山哭，王师拓地飞。不应须宠战，当遂勒金徽。
题壹斋师钱书图 其二
祁寯藻（清代）

两朝御赐重琅玕，万本丹黄手校完。白发几人谭旧事，茂陵曾识写书官。
送闻人伯封
李正民（宋代）

应奉见车工，杨愔逢选士。古人记半面，落落才一二。

羡君眸子明，洞彻无纤翳。小吏曛黑来，匆匆便能识。

忆昔到君家，经史肆论议。简编讨遗忘，指擿须臾至。

别来五六年，学问益纯粹。荐名上天阍，囊锥见锋锐。

少年好奇伟，万卷欲尽记。春官方用赋，所尚在词艺。

前人存矩矱，雕篆有深意。寒窗务探讨，讵可轻小技。

穷理尽性学，推论良有自。士方骛场屋，未能臻极挚。

山中有老儒，发药祛其蔽。潜心造妙理，离合见同异。

我怀伯业能，嗜学忘肉味。摩笈得异书，事理了无滞。

况子气方豪，青萍尝一试。孜孜其勉旃，青霄将自致。
和程刑部三首。公会亭
王周（宋代）

公事公言地，标名姓必臧。江山如得助，谈笑若为妨。

均赋乡原肃，详刑郡邑康。官箴居座右，夙夜算难忘。
浣溪沙（戏呈牧庵舅）
向子諲（宋代）

进步须于百尺竿。二边休立莫中安。要知玄露没多般。

花影镜中拈不起，蟾光空里撮应难。道人无事更参看。
法婴玄灵之曲二首 其一
葛洪（魏晋）

大象虽寥廓，我把天地户。披云沉灵舆，倏忽适下土。

空洞成玄音，至精不容冶。太真嘘中唱，始知风尘苦。

颐神三田中，纳精六阙下。遂乘万龙楯，驰骋眄九野。
自西桥至紫温载酒作乐即事呈府公四首 其二
刘敞（宋代）

澹烟苍翠笼高树，密竹交加隐曲堤。水调向终人欲醉，夕阳稍近戍楼西。
榆半枯亦具古趣
陈子壮（明代）

昔贤论齐物，不碍养生如。祇是形容异，相看岁月除。

风吹秦塞渺，星挂汉查虚。便倩黄痴笔，来添水石居。
炙砚
徐以升（清代）

文思忽飞扬，冰凝砚一方。炙馀资石炭，化处受玄霜。

调燮交离坎，中和适燠凉。不须呵彩笔，抒藻有辉光。
寄京口使君
吕本中（宋代）

使君镇京口，隐若一长城。诗律有同社，溪山聊主盟。

嚣尘不挂念，鸥鸟自忘情。曾记贫交否，衰颓判此生。
与潘文叔游衡岳四首 其二
赵蕃（宋代）

远看云吐吞，近见日出没。解駮谓须臾，迷漫翻倏忽。

山灵似知我，老兴不得发。纵使尽高深，安能造剞劂。
偈五十三首 其十二
释克勤（宋代）

天上月圆，万象历然。地下月半，触途成现。见不见，包裹十虚尚馀半。

闻不闻，透脱圆通彻本根。玉漏铜壶催不得，乾坤大地一枝灯。

一处圆融一切处，无边刹海更棱层。
延卿将发濡滞吾家再同次工部草堂韵
范当世（清代）

去年五六月，张生来上都。盛言粤南帅，谋国方忧虞。

借我二三子，难可稽须臾。吾父念儿子，云此不足图。

万里耗大官，宁归饭尔粗。尔时客江浦，径反南山隅。

久之张公子，再书抵隐居。虽云蹇脩意，缓亟固已殊。

皇帝策北方，有德无征诛。戍兵已归食，焉用资吾徒。

平时贵与贱，此分难可踰。家食亦无肉，客食亦无鱼。

而况骨肉美，离散诚何辜。彼俗虽不聋，我乃吹齐竽。

堂堂顾君业，贡之宜天衢。入山岂不邃，一檄乃可呼。

顾君发清兴，谓我聊嬉娱。嬉娱固当尔，使我生悲吁。

文章代所重，天下倾三吴。乡邦一千载，卓学承苏湖。

与子十年力，众芳差不芜。巾车岁来往，数见犹为疏。

诚恐数君子，自此分襟裾。岂曰不能待，学亦犹蒲卢。

移此问当路，乃觉非所须。城西旧馆舍，草木华村墟。

昔弃今颇念，有志为腐儒。万钱鬻句读，何必非壮夫。

告君别后意，口渴心肠枯。前后七百言，送君无所馀。
送孙无挠归婺源
韩上桂（明代）

真人真人归何许，当在白岳之颠婺源之浒。五岭太炎谁作主，谷城黄石堪与语。

真人韬略足龙虎，龙幻奇文虎作武。粤江烟静波无澜，将军高卧閒且閒。

旗悬太白风不动，弧挂绣氂不用弯。真人袒裼处其间，招邀韩生时往还。

酒熟数浮鹦鹉杓，香醲频爇鹧鸪斑。鹧鸪斑羽声初歇，叫落岭南枝上月。

月照寒花尽着霜，风吹海浪翻成雪。真人见此起乡怀，巾垂折角步麻鞋。

挥手欲辞岭月去，直上天门踏绿苔。绿苔绿苔踏欲裂，涧底寒泉声哽咽。

岭外游人日日来，曾见真人之奇节。真人去粤粤山愁，真人还婺婺源幽。

白岳山头栖白鹤，婺源江畔跨青牛。不须南北别踪迹，看取冰心照九秋。
喜刘世基至作诗留之
谢薖（宋代）

君家飞猿西，我寄跃马北。跃马望飞猿，渺若千山隔。

十载一会面，一年三寄书。书中无剩语，只有问何如。

去年秋风初，君马秣云卧。鹤立望君来，因鞭不我过。

今年薰风后，取道凌云来。解鞍愒我庐，握手慰我怀。

胸中所蕴藏，言下皆倾倒。挽留莫匆匆，索去还草草。

堂有鹤发母，室有蓬首妻。屋前虎豹怒，屋后鼯鼪啼。

远游纵未归，旅寓安得久。三年劳梦魂，一日接杯酒。

君归太早计，此乐未易辞。人事虽好乖，兴尽当语离。

壮时须摩厉，老矣但跛挈。荃兰本同芳，霜雪有一节。

君哦飞猿句，我和跃马诗。它时两相寄，抑亦慰相思。
大观蜡祭二首
佚名（隋代）

穆如薰风，敷舒文藻。
气湿消除，岂予黍稻。
神之听之，钟鼓咸考。
于万斯年，惟皇之报。
六朝门。三废帝
周昙（唐代）

明庄节闵并罹殃，命在朱高二悖王。

已叹一年三易换，更嗟殴辱下东廊。
携家游倭松
黄庶（宋代）

倭松名载四海耳，百怪老笔不可传。
左妻右儿醉树下，安得白首巢其巅。
青玉案
俞绣孙（清代）

一樽浅注菖蒲绿。渐醉倚、屏山曲。戏绾彩丝长命续。

瑶阶烟草，翠帘风竹，庭院清无俗。

轻衫乍换冰绡縠。也不学、新妆束。午睡醒来钗坠玉。

联吟人去，对花人独，归燕梁间宿。
无题
左宗棠（清代）

监牢且作玄都观，我是刘郎今又来。
能受天磨真铁汉，不遭人又是庸才。
紫陌红尘拂面来，无人不道看花回。
玄都观里桃千树，尽是刘郎去后栽。
百亩庭中半是苔，桃花净尽菜花开。
种桃道士归何处？前度刘郎今又来。
和刘后村梅花百咏
方蒙仲（宋代）

千顷琼田徒手得，连云彩阁一朝成。
平生富贵梅时健，肯作穷人冻饿声。
旅食
陆游（宋代）

霜余汉水浅，野迥朔风寒。
炊黍香浮甑，烹蔬绿映盘。
心安失粗粝，味美出艰难。
惟恨虚捐日，无书得纵观。
庭松安静堂
蔡襄（宋代）

偏爱堂东砌下松，三年潇洒伴衰翁。
寒声动荡潮初上，疏影孤衰月正中。
清彻纱帷延昼梦，绿涵金盏带春风。
自缘多病饶归思，便觉山林野意通。
行香子 西陵月夜
王于臣（清代）

闻是西陵。好借邮亭。为羁愁、怕听秋声。小窗清影，残月三更。

觉听难支，灯未烬，酒初醒。

自分飘零，何处逢迎。到今朝、琴剑无凭。钱塘回首，一片云横。

且拥寒衾，追旧事，笑生平。
一丛花令
李从周（宋代）

梨花随月过中庭。月色冷如银。金闺平帖阳台路，恨酥雨、不扫行云。妆褪臂闲，髻慵簪卸，盟海浪花沉。

洞箫清吹最关情。腔拍懒温寻。知音一去教谁听，再拈起、指法都生。天阔雁稀，帘空莺悄，相傍又春深。
夏日同姚子玉费子文游云居寺
李时行（明代）

苍烟白石满空山，野寺深藏乱竹间。游客漫随清磬入，老僧长对落花閒。

潭边宿雨从龙去，树底残云伴鹤还。尽日临流恣幽赏，披襟坐遍石苔斑。
水龙吟·燕忙莺懒花残
章楶（宋代）

燕忙莺懒花残，正堤上、柳花飘坠。轻飞点画青林，谁道全无才思。闲趁游丝，静临深院，日长门闭。傍珠帘散漫，垂垂欲下，依前被，风扶起。兰帐玉人睡觉，怪春衣、雪粘琼缀。绣床旋满，香球无数，才圆却碎。时见蜂儿，仰粘轻粉，鱼吹池水。望章台路杳，金鞍游荡，有盈盈泪。
次韵晁元忠西归十首 其十
黄庭坚（宋代）

开田望食麦，春陇无秀色。深耕不偿勤，牛耳徒湿湿。

丰凶谁主张，坐令愁煎迫。河清会有时，得酒洒胸臆。
浣溪沙（闻王侍郎复命）
洪皓（宋代）

南北渝盟久未和。斯民涂炭死亡多。不知何日戢干戈。

赖有兴王如世祖，况闻谋帅得廉颇。蔺卿全璧我蹉跎。
满庭芳 谈长益携具招游八公岩
陈维崧（清代）

水寺拖烟，山楼嵌雨，日长经院无人。茶香竹翠，也算是前因。

兽窟山前精舍，参差处、欲断还匀。依稀似、凫雏雁子，零乱不成群。

逡巡。思昔日，戴公故隐，往迹沉沦。渐樱桃熟后，梅又生仁。

憔悴鬓丝禅榻，十年事、更与谁论。空归去，数声暝磬，行过米颠坟。
秋社寄山中故人
谢翱（宋代）

燕子来时人送客，不堪离别泪沾衣。如今为客秋风里，更向人家送燕归。
送綦毋三寺中赋得纱灯
李颀（唐代）

禅室吐香烬，轻纱笼翠烟。长绳挂青竹，百尺垂红莲。

熠爚众星下，玲珑双塔前。含光待明发，此别岂徒然。
渔家
薛师石（宋代）

小舟轻似叶，曾不畏风涛。
自说磻溪好，翻疑钓濑高。
晚来鱼换酒，归去子持篙。
定是逃名者，时闻歌楚骚。
送钱蒙仲赴举 其一
刘季孙（宋代）

膝下五车就业，殿前三月亨途。日出唤君名姓，春风吹过江湖。
绍兴以后祀五方帝六十首
佚名（隋代）

黍以为翁，克以为妇。
以侑元功，以酌大斗。
伊谁歆之，皇皇帝后。
伊谁嘏之，天子万寿。
岁尽二首
司空图（唐代）

明日添一岁，端忧奈尔何。冲寒出洞口，犹校夕阳多。

莫话伤心事，投春满鬓霜。殷勤共尊酒，今岁只残阳。
挽南塘朱检阅二首
卫宗武（宋代）

蚤岁笃盟姻，交情晚更亲。
耆英亡老友，吟社欠同人。
气貌温温玉，襟怀盎盎春。
北山期共隐，临窆重伤神。